กสทช. เร่งรัดการขับเคลื่อนยุทธศาสตร์ชาติ 5G ให้เกิดขึ้นจริงในประเทศภายในปีหน้า
กสทช. เร่งรัดการขับเคลื่อนยุทธศาสตร์ชาติ 5G ให้เกิดขึ้นจริงในประเทศภายในปีหน้า เพื่อพัฒนาระบบโทรคมนาคมให้มั่นคงและก้าวทันยุคดิจิทัล

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) กล่าวถึงทิศทางการดำเนินงานในปี 2562 ว่า กสทช. จะเดินหน้าผลักดันใน 5 เป้าหมายให้เกิดขึ้นจริง คือ การขับเคลื่อนยุทธศาสตร์ชาติ 5G เร็วที่สุด เช่น การทบทวนการประเมินมูลค่าคลื่นความถี่ (Set Zero โทรคมนาคม) ให้เหมาะสมกับบริบทอุตสาหกรรมและส่งเสริมการพัฒนาเศรษฐกิจดิจิทัล  กำหนดหลักเกณฑ์การประมูลคลื่นความถี่หลายย่านพร้อมกัน (Multiband) ต่อยอดการขับเคลื่อนเศรษฐกิจของประเทศ (คลื่นความถี่ย่าน 700 MHz/ 2.6 GHz, 3.5 GHz/ 26GHz, 28 GHz) ต่อเนื่องปี 2563-2564  การจัดตั้งศูนย์ทดลองทดสอบ 5G ในเขตพื้นที่กรุงเทพมหานคร เพื่อสร้างความรับรู้ให้กับประชาชนในการที่จะเปลี่ยนผ่านไปสู่เทคโนโลยีที่จะมีการทดสอบระหว่างปี 2562-2563  แก้ปัญหาทีวีดิจิทัลในระยะยาว เช่น เร่งรัดปรับปรุงการใช้งานคลื่นความถี่ย่าน 700 MHz ที่จะสิ้นสุดปี 2563 เพื่อนำไปใช้ประกอบกิจการโทรคมนาคมให้เกิดประสิทธิภาพสูงสุดและเยียวยาผู้ที่ได้รับผลกระทบจากการปรับปรุงคลื่นความถี่  สนับสนุนการค่าภาระอันเกิดจากการปฏิบัติตามประกาศ Must Carry และค่าใช้จ่ายในการออกอากาศผ่านโครงข่ายโทรทัศน์ภาคพื้นดินระบบดิจิทัล (MUX) เพื่อสนับสนุนผู้ให้บริการโทรทัศน์ดิจิทัลร้อยละ 50 ของค่าเช่าโครงข่ายจนถึงปี 2565  จัดทำแผนและหลักเกณฑ์การอนุญาตสิทธิในการเข้าใช้วงโคจรดาวเทียม เพื่อรองรับมาตรา 60 ของรัฐธรรมนูญแห่งราชอาณาจักรไทย พ.ศ. 2560 เกี่ยวกับการรักษาคลื่นความถี่และสิทธิการเข้าใช้วงโคจรดาวเทียมที่เป็นสมบัติชาติ เพื่อใช้ให้เกิดประโยชน์กับประเทศชาติและประชาชน ขณะนี้อยู่ระหว่างการแก้พระราชบัญญัติองค์กรจัดสรรคลื่นความถี่ฯ โดยให้ กสทช. มีอำนาจดูแลวงโคจรดาวเทียมทั้งหมด ในเบื้องต้นมีดาวเทียมที่จะหมดอายุและเปิดประมูลประมาณ 10 ดวง
 
เลขาธิการ กสทช. กล่าวด้วยว่า ยังจะเร่งรัดและร่วมมือกับสำนักงานตำรวจแห่งชาติ (สตช.) นำเลขหมายโทรศัพท์ 191 มาใช้เป็นเลขหมายโทรศัพท์ฉุกเฉินแห่งชาติหมายเลขเดียว (National Single Emergency Number) กรณีที่เกิดเหตุขึ้นเจ้าหน้าที่สามารถทราบตำแหน่งที่ตั้งและสถานการณ์ของเหตุการณ์ที่เกิดขึ้น เนื่องได้เชื่อมต่อกับกล้อง CCTV ที่ติดตั้งอยู่ทั่วประเทศ ทำให้ระงับและจัดการกับเหตุการณ์ดังกล่าวอย่างมีประสิทธิภาพและช่วยลดการสูญเสียทั้งชีวิตและทรัพย์สินของประชาชนด้วย โดยจะใช้เงินกองทุน กสทช. เข้ามาสนับสนุน คาดว่า จะแล้วเสร็จภายในปี 2562 และสุดท้ายสนับสนุนและร่วมมือกับหน่วยงานของรัฐดำเนินการระงับการเผยแพร่เนื้อหาบนสื่อออนไลน์ที่ผิดกฎหมาย